text: El Girona tanca el fitxatge del porter René Román per dues temporades - Diari de Girona
  El Girona tanca el fitxatge del porter René Román per dues temporades
  L´andalús, de 32 anys, es decanta per l´oferta del club de Montilivi per davant de les d´Alcorcón i el Còrdova
  girona | carles rosell 30.06.2016 | 07:25
  René Román, en acció durant l´últim derbi gironí de Segona A entre el Llagostera i el Girona · Aniol Resclosa
  GIRONA FC ·Tots els fitxatges i les baixes de l'equip
  L´operació feia dies que es coïa i finalment ahir va sortir del forn. El Girona té nou porter. Es tracta de René Román que després de dues temporades al Llagostera ha signat un contracte amb el Girona fins el 2018 segons va anunciar ahir al vespre el club gironí. El porter andalús, d´aquesta manera, es converteix en el primer ocupant d´una porteria que ha quedat buida arran de la sortida d´Isaac Becerra cap al Valladolid i del retorn de Germán Parreño a la disicplina de l´Espanyol després de la cessió. Als seus 32 anys –al desembre en farà 33– René tenia clar que no volia demorar més la seva decisió i després de consultar-ho amb el coixí s´ha acabat decantant per l´oferta del Girona per davant de les d´Alcorcón o Còrdova. René arriba a Montilivi en plena maduresa i en el millor moment de la seva carrera esportiva.
  Nascut a El Bosque (Cadis), René va despuntar al Portuense amb qui va debutar a Segona B (06-07). El Betis el captaria pel seu planter i després de dos anys al filial (07-0), passaria per l´Estepona (09-10), el Cacereño (10-12), Cartagena (12), Barakaldo (13) i Jaén (13-14). Amb el Jaén va debutar a Segona A i les seves actuacions van permetre-li fitxar pel Llagostera el curs següent. A Palamós s´hi ha estat dos cursos deixant un gran record i sent un dels líders de l´equip tant a la gespa com al vestidor i també entre l´afició blaugrana degut al seu carisma.
  René és el tercer fitxatge per la propera temporada després dels de Portu (Albacete) i Jonas Ramalho (Athletic).